Kamu bisa jelasin ke aku soal Gelombang kegravitian dalam bahasa melayu?

Gelombang kegravitian ialah riak dalam kelengkungan ruang masa yang dijana dalam interaksi kegravitian tertentu dan merambat sebagai gelombang keluar dari sumbernya pada kelajuan cahaya. Kemungkinan ini dibincangkan pada tahun 1893 oleh Oliver Heaviside yang menggunakan analogi antara hukum kuasa dua songsang dalam kegravitian dan elektrik. Pada tahun 1905, Henri Poincaré mula-mula mencadangkan gelombang kegravitian (ondes gravifiques) berpunca dari jasad dan merembat pada kelajuan cahaya sebagaimana diperlukan oleh transformasi Lorentz. Diramalkan pada tahun 1916 oleh Albert Einstein berdasarkan teori kerelatifan umum, gelombang kegravitian mengangkut tenaga sebagai sinaran kegravitian, suatu bentuk tenaga sinaran yang serupa dengan sinaran elektromagnetik. Hukum graviti semesta Newton, sebahagian daripada mekanik klasik, tidak menyediakan kewujudannya, memandangkan hukum itu berasaskan pada anggapan bahawa interaksi fizikal merambat pada kelajuan yang tak terbatas-menunjukkan salah satu cara kaedah fizik klasik tidak dapat menerangkan fenomena yang berkaitan dengan relativiti.

Astronomi gelombang graviti ialah cabang astronomi cerapan yang menggunakan gelombang kegravitian untuk mengumpul data pemerhatian mengenai sumber-sumber gelombang kegravitian yang dapat dikesan seperti sistem bintang binari yang terdiri daripada kerdil putih, bintang neutron, dan lubang hitam; dan peristiwa-peristiwa seperti supernova, dan pembentukan awal semesta tidak lama selepas Letupan Besar.

Pada 11 Februari 2016, Kerjasama Saintifik Virgo dan LIGO mengumumkan bahawa mereka telah membuat pemerhatian pertama gelombang kegravitian. Pemerhatian itu sendiri dibuat pada 14 September 2015, menggunakan pengesan Advanced LIGO. Gelombang kegravitian berasal dari sepasang lubang hitam yang menggabung. Selepas pengumuman awal, instrumen LIGO mengesan dua lagi pengesahan, dan satu peristiwa gelombang kegravitian yang berpotensi. Pada Ogos 2017, kedua-dua instrumen LIGO, dan instrumen Virgo, memerhatikan gelombang kegravitian keempat dari penggabungan lubang hitam, dan gelombang kegravitian kelima daripada penggabungan bintang neutron binari. Beberapa pengesan gelombang kegravitian yang lain dirancang atau sedang dalam pembinaan.

Pada tahun 2017, Hadiah Nobel dalam Fizik telah dianugerahkan kepada Rainer Weiss, Kip Thorne dan Barry Barish untuk peranan mereka dalam mengesan gelombang kegravitian.